ՄԵՂՐԻ ՀԱՄԱՅՆՔԻ ՂԵԿԱՎԱՐ ԽԱՉԱՏՈՒՐ ԱՆԴՐԵԱՍՅԱՆԻ ՈՒՂԵՐՁԸ ՍՊԻՏԱԿԻ ԵՐԿՐԱՇԱՐԺԻ ԶՈՀԵՐԻ ՀԻՇԱՏԱԿԻ ՕՐՎԱ ԱՌԹԻՎ

Սիրելի հայրենակիցներ,

Այսօր՝ խորին հարգանքով ու վշտով հիշում ենք 1988 թվականի դեկտեմբերի 7-ի Սպիտակի երկրաշարժի զոհերին, այդ ողբերգական իրադարձության հետևանքով կյանքից հեռացած մեր հայրենակիցներին: Այս օրը մեր հավաքական ցավի, համազգային վշտի ու հիշատակի օրն է:

Սպիտակի երկրաշարժը մեր ժողովրդի պատմության ամենաաղետալի իրադարձություններից մեկն էր. հազարավոր անմեղ կյանքեր խլեց ավերիչ երկրաշարժը, հարյուր հազարավոր մարդիկ դարձան անտուն ու անօթևան:

Հարգելի հայրենակիցներ, մենք պարտավոր ենք չմոռանալ այսպիսի ծանր պահերը, քանի որ դրանք մեզ հիշեցնում են ոչ միայն անցյալում վերապրած ցավերը, այլ նաև մեր ուժի, տոկունության ու միասնականության մասին:

Սպիտակի երկրաշարժի զոհերի հիշատակի օրվա առթիվ, ես հույս եմ հայտնում, որ շարունակելու ենք արժանապատիվ ու հզոր քայլերով կառուցել մեր պետությունը: